Document ID: 32007D0024

ΑΠΌΦΑΣΗ ΤΗΣ ΕΠΙΤΡΟΠΉΣ
της 22ας Δεκεμβρίου 2006
περί εγκρίσεως σχεδίων έκτακτης ανάγκης για την καταπολέμηση της γρίπης των πτηνών και της ψευδοπανώλους των πτηνών
[κοινοποιηθείσα υπό τον αριθμό Ε(2006) 6806]
(Κείμενο που παρουσιάζει ενδιαφέρον για τον ΕΟΧ)
(2007/24/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Βουλγαρίας και της Ρουμανίας, και ιδίως το άρθρο 4 παράγραφος 3,
την πράξη προσχώρησης της Βουλγαρίας και της Ρουμανίας, και ιδίως το άρθρο 56,
την οδηγία 92/40/ΕΟΚ του Συμβουλίου της 19ης Μαΐου 1992 για τη θέσπιση κοινοτικών μέτρων για την καταπολέμηση της γρίπης των ορνίθων (1), και ιδίως το άρθρο 17 παράγραφος 4 δεύτερο εδάφιο,
την οδηγία 92/66/ΕΟΚ του Συμβουλίου, της 14ης Ιουλίου 1992, σχετικά με τη θέσπιση κοινοτικών μέτρων για την καταπολέμηση της ψευδοπανώλους των πτηνών (2), και ιδίως το άρθρο 21 παράγραφος 4 δεύτερο εδάφιο,
Εκτιμώντας τα ακόλουθα:
(1)
Οι οδηγίες 92/40/ΕΟΚ και 92/66/ΕΟΚ καθορίζουν τα μέτρα καταπολέμησης που πρέπει να εφαρμόζονται σε περίπτωση εμφάνισης κρούσματος της γρίπης των πτηνών και της ψευδοπανώλους των πτηνών αντίστοιχα καθώς και ορισμένα προληπτικά μέτρα που αποβλέπουν στη μεγαλύτερη ευαισθητοποίηση και ετοιμότητα των αρμόδιων αρχών και της κτηνοτροφικής κοινότητας σχετικά με τις εν λόγω νόσους. Σύμφωνα με τις οδηγίες αυτές τα σχέδια έκτακτης ανάγκης των κρατών μελών για την καταπολέμηση της γρίπης των πτηνών και της ψευδοπανώλους των πτηνών πρέπει να εγκρίνονται από την Επιτροπή.
(2)
Με την απόφαση 2004/402/ΕΚ της Επιτροπής, της 26ης Απριλίου 2004, για την έγκριση σχεδίων έκτακτης ανάγκης για την καταπολέμηση της γρίπης των ορνίθων και της ψευδοπανώλους των πτηνών (3) εγκρίνονται τα σχέδια έκτακτης ανάγκης των σημερινών κρατών μελών. Στο παράρτημα της εν λόγω απόφασης παρατίθενται τα κράτη μέλη των οποίων τα σχέδια έχουν εγκριθεί.
(3)
Η Βουλγαρία και η Ρουμανία θα προσχωρήσουν στην Κοινότητα την 1η Ιανουαρίου 2007. Για το λόγο αυτό, η Βουλγαρία και η Ρουμανία υπέβαλαν προς έγκριση στην Επιτροπή τα οικεία σχέδια έκτακτης ανάγκης για την καταπολέμηση της γρίπης των πτηνών και της ψευδοπανώλους των πτηνών.
(4)
Τα εν λόγω σχέδια έκτακτης ανάγκης, όπως τροποποιήθηκαν από τη Βουλγαρία και τη Ρουμανία σε συνέχεια προτάσεων που έγιναν κατά τη διάρκεια της αξιολόγησής τους, πληρούν τα κριτήρια που θεσπίζονται με τις οδηγίες 92/40/ΕΟΚ και 92/66/ΕΟΚ και, υπό την επιφύλαξη της συστηματικής επικαιροποίησής τους και της αποτελεσματικής εφαρμογής τους, επιτρέπουν την επίτευξη των στόχων στους οποίους αποβλέπουν οι εν λόγω οδηγίες και για το λόγο αυτό πρέπει να εγκριθούν.
(5)
Για λόγους σαφήνειας της κοινοτικής νομοθεσίας, η απόφαση 2004/402/ΕΚ πρέπει να καταργηθεί και να αντικατασταθεί από την παρούσα απόφαση.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα σχέδια έκτακτης ανάγκης που υπέβαλε η Βουλγαρία στην Επιτροπή στις 7 Νοεμβρίου 2006 για την καταπολέμηση της γρίπης των πτηνών και της ψευδοπανώλους των πτηνών εγκρίνονται.
Άρθρο 2
Τα σχέδια έκτακτης ανάγκης που υπέβαλε η Ρουμανία στην Επιτροπή στις 9 Νοεμβρίου 2006 για την καταπολέμηση της γρίπης των πτηνών και της ψευδοπανώλους των πτηνών εγκρίνονται.
Άρθρο 3
Στο παράρτημα περιλαμβάνεται ο κατάλογος των κρατών μελών που διαθέτουν εγκεκριμένα σχέδια έκτακτης ανάγκης για την καταπολέμηση της γρίπης των πτηνών και της ψευδοπανώλους των πτηνών.
Άρθρο 4
Η απόφαση 2004/402/ΕΚ καταργείται.
Άρθρο 5
Η παρούσα απόφαση εφαρμόζεται υπό την επιφύλαξη και από την ημερομηνία έναρξης ισχύος της συνθήκης προσχώρησης της Βουλγαρίας και της Ρουμανίας.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 22 Δεκεμβρίου 2006.

Labels: 0
18
6